হাজির হিংস্র বাঘ, চোখ বন্ধ করলেই বিপদ থেকে মুক্তি? লাদাখে চীনের দখলদারিতে বিরোধীদের বাক্যবাণে বিদ্ধ মোদি সরকার

নয়াদিল্লি: হিংস্র বাঘ সামনে হাজির। তা দেখে চোখ বন্ধ করে দিলে কি সান্ত্বনা পাওয়া যাবে বাঘকে তো দেখা যাচ্ছে না? তাহলে বিপদ নেই। কিংবা ছাগল তাড়ানোর মতো করে হাত ছুড়ে এই যা বলে তাড়াতে চাইলে নিস্তার মিলবে? ভারতের এলাকায় ঢুকে চীনের কাউন্টি গড়ার প্রশ্নে কেন্দ্রীয় সরকারের কূটনৈতিকস্তরে প্রতিক্রিয়া সংক্রান্ত লঘু মনোভাব ঘিরে এই প্রশ্ন উঠতে শুরু করেছে। বিরোধী ইন্ডিয়া জোটের নেতারা এই বিষয়ে একের পর এক বাক্যবাণে বিঁধছেন নরেন্দ্র মোদি সরকারকে। শিবসেনা নেতা সঞ্জয় রাউত (Sanjay Raut) লাদাখে (Ladakh) চীনের কাউন্টি গড়ার ঘটনায় তীব্র আক্রমণ করলেন বিজেপিকে (BJP)। তিনি প্রশ্ন তুলেছেন কেন প্রধানমন্ত্রী নরেন্দ্র মোদি, প্রতিরক্ষামন্ত্রী রাজনাথ সিং ও স্বরাষ্ট্রমন্ত্রী অমিত শাহ কিছু করছেন না। যখন বিষয়টি জাতীয় নিরাপত্তার (National Security) সঙ্গে যুক্ত। সঞ্জয় বলেন, চীন লাদাখের অংশ দখল করে নিয়েছে। তাহলে ভীরত কী করছে? অমিত শাহ কী করছেন? কেন্দ্রীয় সরকার শুধু চীনকে একটি চিঠি লিখছে। ৩৭০ ধারা বিলোপের পর চীনের দখলদারি বেড়েছে। এই বিষয়ে মোদি নীরব কেন? ভারতীয় অংশে চীন দুটি কাউন্টি গড়ছে এটা কি কোনও বিপর্যয় নয় বিজেপি সরকারের কাছে? কংগ্রেস নেতা পবন খেরা এই বিষয়টিকে এত হাল্কা ভাবে নেওয়ার জন্য কেন্দ্রীয় সরকারের সমালোচনা করেছেন।

উল্লেখ্য, চীন যে ভারতের সীমান্ত পেরিয়ে অনেকটা জায়গা দখল করেছে তা নিয়ে অভিযোগ উঠেছিল। সেই বিষয়ে কোনও বাক্যব্যয় করেনি নরেন্দ্র মোদি সরকার। চীনের সঙ্গে সীমান্ত সমস্যায় সমঝোতা সংক্রান্ত দাবিও করেছিল বিদেশমন্ত্রক। এবার অবশেষে বিদেশমন্ত্রক জানায়, লাদাখে দুটি গ্রাম গড়েছে চীন। এই বিষয়ে ভারত উদ্বিগ্ন। তা নিয়ে শি জিনপিং সরকারকে বার্তাও দেওয়া হয়েছে।

আরও পড়ুন: দিল্লিতে কুয়াশায় দৃশ্যমানতা শূন্যে, বাতিল ১২৩টি উড়ান

ব্রহ্মপুত্রের উপর চীনের মেগা হাইড্রো পাওয়ার প্রজেক্ট গড়া নিয়ে ইতিমধ্যেই উদ্বেগ প্রকাশ করেছে ভারত। সেখানে এটা করার ফলে ব্রহ্মপুত্রের নীচের দিকের অংশে ভারতে অরুণাচল প্রদেশ, অসমের মতো রাজ্যে যাতে কোনও ক্ষতি না হয় তা দেখতে বলা হয়েছে। লাদাখে এবার এই জোরপূর্বক অধিগ্রহণের বিষয়ে সার্বভৌমত্বের কথা মনে করিয়ে দিয়ে প্রতিবাদ করেছে ভারত। শুক্রবার বিদেশমন্ত্রকের মুখপাত্র রণধীর জয়সওয়াল সাংবাদিকদের জানিয়েছেন, ভারত বেজিংয়ের বেআইনি দখলদারী মানেনি। কূটনৈতিক দৌত্যের মাধ্যমে আমরা এই বিষয়ে প্রতিবাদ জানিয়েছি। হোটান পারফেকচারে দুটি নতুন ‘কাউন্টি’ গড়েছে চীন। যা কেন্দ্রশাসিত লাদাখে, ভারতীয় অংশের মধ্যে পড়ছে।